REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/292-19

14. novembar 2019. godine

B e o g r a d

ZAPISNIK

24. SEDNICE ODBORA ZA ZAŠTITU ŽIVOTNE SREDINE,

ODRŽANE 14. NOVEMBRA 2019. GODINE

Sednica je počela u 12,00 časova.

Sednicom je predsedavala Maja Gojković, predsednik Odbora.

Sednici su prisustvovali članovi Odbora: Aleksandra Jevtić, Milena Turk, Žarko Bogatinović, Borka Grubor, Radoslav Cokić, Ljubinko Rakonjac, Snežana Bogosavljević Bošković, Jasmina Karanac, Duško Tarbuk, Nada Lazić, Mladen Lukić (zamenik člana Odbora Ivane Nikolić) i Predrag Jelenković (zamenik člana Odbora Jasmine Karanac).

Sednici nisu prisustvovali članovi Odobra: Ivana Nikolić, Zoran Despotović, Tatjana Macura, Dejan Nikolić, Borisav Kovačević i Nenad Milić.

Sednici su prisustvovali predstavnici Ministarstva zaštite životne sredine: Ivan Karić (državni sekretar Ministarstva zaštite životne sredine), Dragoje Pavlović (pomoćnik ministra, Sektor za finansijsko upravljanje i kontrolu), Filip Abramović (pomoćnik ministra, Sektor za upravljanje otpadom i otpadnim vodama), predstavnik Ministarstva finansija: Nada Milojević (samostalni savetnik u Sektoru budžeta), predstvanici „Zelene stolice“: Lidija Radulović iz Beogradskog fonda za političku izuzetnost i Tanja Petrović iz Mladih istraživača Srbije, kao i Nikola Egić, predstavnik Udruženja reciklera Srbije.

Na predlog predsednika Odbora Maje Gojković, dnevni red 24. sednice dopunjen je novom tačkom dnevnog reda, koja glasi: „Razmatranje Dopisa Udruženja reciklera Srbije od 13. novembra 2019. godine“.

Na predlog predsednika Odbora, sa 12 glasova za, jednoglasno, usvojen je sledeći:

D n e v n i r e d :

1. Razmatranje Predloga zakona o budžetu Republike Srbije za 2020. godinu, razdeo 25- Ministarstvo zaštite životne sredine;
2. Razmatranje Dopisa Udruženja reciklera Srbije od 13. novembra 2019. godine.

Pre prelaska na rad po utvrđenom dnevnom redu, sa 12 glasova za, jednoglasno, usvojen je Zapisnik 23. sednice Odbora za zaštitu životne sredine, održane 18. jula 2019. godine.

Prva tačka dnevnog reda - **Razmatranje Predloga zakona o budžetu Republike Srbije za 2020. godinu, razdeo 25- Ministarstvo zaštite životne sredine**

U uvodnom izlaganju, Ivan Karić državni sekretar Ministarstva zaštite životne sredine, napomenuo je da su predlogom Zakona o budžetu Republike Srbije za 2020. godinu za razdeo 25 koji se tiče Ministarstva životne sredine planirana sredstva u iznosu od sedam milijardi devet stotina miliona dinara, što je za oko milijardu i sedam stotina miliona dinara više u odnosu na prethodnu godinu. Za podsticaje na ponovnu upotrebu i iskorišćavanje otpada opredeljeno je 3,5 milijardi dinara, što predstavlja značajno povećanje u odnosu na 2,19 milijardi dinara, koliko je bilo opedeljeno prošle godine. Naveo je da je za interventne mere u vanrednim okolnostima zagađivanja životne sredine i druge interventne mere opredeljeno pet stotina miliona dinara, za uređenje sistema upravljanja otpadom i otpadnim vodama oko tri stotine miliona dinara, za izgradnju glavnog kolektora za Leskovac opredeljeno je dve stotine sedamdeset miliona dinara, a za programe upravljanja zaštićenim prirodnim dobrima od nacionalnog interesa planirano je dve stotine tridesetpet miliona dinara. Istakao je da su sredstva namenjena Agenciji za zaštitu životne sredine oko tri stotine trideset tri miliona dinara, što takođe predstavlja povećanje u odnosu na prethodnu godinu.

U diskusiji su učestvovali: Nada Lazić, Dragoje Pavlović, Maja Gojković, Ljubinko Rakonjac, Ivan Karić, Tanja Petrović i Nada Milojević.

U diskusiji je iznet stav da budžet nije razvojni, s obzirom na to da je od ukupnog budžeta na razdeo 25, koji se odnosi na Ministarstvo životne sredine, opredeljeno svega oko 0.5 %. Prisutni su informisani o tome da je održan Okrugli sto na temu kvaliteta vazduha u organizaciji Zelene poslaničke grupe, kome su prisustvovali predstavnici različitih institucija, a na kom se govorilo o manjkavosti kvaliteta monitoringa vazduha na teritoriji Republike Srbije i ugroženosti zdravlja stanovništva. Ukazano je na to da su smanjena sredstva opredeljena Agenciji za zaštitu životne sredine namenjena za monitoring kvaliteta vazduha, vode i sedimenta. Postavljeno je pitanje koliki su ukupni prihodi koji se, na ime zelenog dinara na godišnjem nivou od naknada za zagađenje i naknada za korišćenje prirodnih resursa, prikupe i koji procenat ovako prikupljenih sredstava se namenski sliva u Zeleni fond Republike Srbije. Iznet je podatak da se 60% ovako prikupljenih sredstava sliva u Zeleni fond Republike Srbije, dok se za ostatak na zna za šta su opredeljena. Ukazano je na to da se najviše sredstva opredeljuje za interventne mere u vanrednim okolnostima zagađivanja životne sredine i druge interventne mere, što ukazuje na nedostatak preventive. Skrenuta je pažnja na to da je da je za Republičku direkciju za vode opredeljeno oko milijardu i sedam stotina dinara, za budžetski fond za vode 3,8 milijardi dinara, što kada se sabere i konvertuje u evre iznosi oko 48 miliona evra. Istaknuto je da, ako se uzme u obzir da je za uređenje sektora za vode potrebno oko 5,5 milijardi, ovim tempom ulaganja u ovu oblast, biće potrebno oko 115 godina da se ona uredi, što je nedopustivo. Ukazano je i na to da su veoma mala sredstva opredeljena za pošumljavanje, iako se ona tiču Ministarstva poljoprivrede šumarstva i vodoprivrede.

Dragoje Pavlović, pomoćnik ministra pojasnio je da postoje dve vrste naknada za zaštitu životne sredine: naknada za zaštitu životne sredine koju ubira repblički nivo preko Ministarstva za zaštitu životne sredine tj. Zelenog fonda Republike Srbije, kao i naknada koju ubiraju jedinice lokalne samouprave. Zahvaljujući podacima koje dostavlja Agencija za zaštitu životne sredine, vrši se razrez i naplata koja ide na jedinstven račun Republike Srbije i ona unazad 5 godina iznosi više od 10 milijardi dinara. Izneo je podatak da je na dan 31. oktobar 2019. godine ubrano više od 10 milijardi dinara, a raspodela između republičkog nivoa i jedinica lokalne samouprave vrši se na sledeći način: sedam milijardi i osamdesetsedam miliona dinara je opredeljeno za republički nivo, a za jedinice lokalne samouprave dve milijarde i tristapedesetšest miliona dinara. Podsećanja radi, izneo je podatak da je naplata taksi u 2014. godini iznosila sedam milijardi i pet stotina miliona dinara, u 2015. godini - šest milijardi dinara, u 2016. godini - sedam milijardi i četiri stotine miliona dinara, a od 2017. godine, pa nadalje, preko 10 milijardi dinara. Sredstva opredeljena za interventne mere u Predlogu zakona o budžetu Republike Srbije za 2020. godinu iznose pet stotina miliona dinara, a opredeljena su za finansiranje aktivnosti za suzbijanje i iskorenjavanje štetnih organa i njihovih zajednica, kao i staništa nosilaca virusa, zatim pripremu i sufinansiranje projekata koji se finansiraju iz sredstava EU i sufinansiranje projekata koji se finansiraju iz međunarodne razmene i drugih finansijskih izvora.

Predsednik Odbora Maja Gojković istakla je da je u ovoj godini do sada od eko taksi prikupljeno 11,3 milijardi dinara.

Ukazano je na to da je Zakonom o vodama propisano da se na svakih 10 godina izrađuje Karta erozije, koja se na svakih šest godina novelira i postavljeno je pitanje da li su predviđena sredstva i da li započeti poslovi na izradi karte erozije.

Ivan Karić, državni sekretar Ministarstva zaštite životne sredine, rekao je da je karta erozije najvećim delom zaduženje Ministarstva poljoprivrede, šumarstva i vodoprivrede, istakavši da Ministarstvo zaštite životne sredine ima izuzetnu saradnju sa Direkcijom za vode, kao i JP „Srbija vode“. Napomenuo je da će u narednih nekoliko dana ministar Gorana Trivan održati sastanak sa delegacijom sa Šumarskog i Geografskog fakulteta na temu izrade karte erozije, kao i o rešavanju pojedinih bujičnih tokova.

U diskusiji je izražena zahvalnost predsedniku Odbora na pozivu predstavnika Zelene stolice na sednicu Odbora. Izneto je da je ohrabrujuća činjenica da postoji trend rasta naplate ekoloških taksi i postavljeno je pitanje koliki procenat ukupnih sredstava prikupljenih na osnovu naknada za zagađenje životne sredine i korišćenje prirodnih resursa se sliva u Zeleni fond Republike, a koliki deo se koristi za neke druge svrhe, ori čemu je skrenuta pažnja na neophodnost namenskog trošenja ovako prikupljenih sredstava.

Predsednik Odbora Maja Gojković je predložila da Ministarstvo zaštite životne sredine Odboru dostavi spisak zagađivača koji ovu taksu ne plaćaju.

Ivan Karić, državni sekretar Ministarstva zaštite životne sredine, rekao je da se podaci prikupljaju na osnovu Registra privrednih društava, da Agencija za zaštitu životne sredine šalje opomene, kao i utuženja za sve tokove koji nisu naplaćeni, dodavši da je moguće pripremiti detaljniji izveštaj sa analizom potraživanja i podacima o zagađivačima koji svoju obavezu nisu izmirili za sledeću sednicu Odbora. Ukazao je na to da veliki zagađivači uglavnom redovno izmiruju svoje obaveze. U vezi sa pitanjem koje se odnosilo na procenat od sredstava prikupljenih ekološkim taksama koji se sliva namenski u Zeleni fond Republike Srbije, ukazao je na to da je prvi predlog Razdela 25 u budžetu za 2020. godinu koji je Ministarstvo zaštite životne sredine podnelo Ministarstvu finansija iznosio oko 17 milijadri dinara. Ukazao je na pozitivne rezultate fiskalne konsolidacije, koja je dovela do pada javnog duga i izneo nadu da će doći do operacionalizacije Zelenog fonda Republike Srbije, kako bi se obezbedilo namensko trošenje sredstava od ekoloških taksi.

Predsednik Odbora Maja Gojković postavila je pitanje zbog čega je došlo do umanjenja sredstava namenjenih Agenciji za zaštitu životne sredine za namenu merenja kvaliteta vazduha. Osvrnuvši se na izjave za medije ministra Gorana Trivana povodom problema zagađenosti vazduha, iznela je stav da nisu bile primerene, s obzirom na faktično stanje u datom trenutku, jer nije uzeo u obzir natprosečno visoke temparature za mesec novembar, kao ni nedostatak kiše i vetra, te se iz njegove izjave moglo pogrešno zaključiti da Republika Srbija ima znatno veći broj industrijskih postrojenja koja zagađuju vazduh nego što je to zaista slučaj.

Dragoje Pavlović, pomoćnik ministra, objasnio je da je rebalansom budžeta za 2019. godinu, deo sredstava namenjenih za interventne mere u iznosu od 48 miliona dinara prebačen Agenciji za zaštitu životne sredine, čime su uvećana sredstva za namenu merenja kvaliteta vazduha. Predlogom zakona o budžetu RS za 2020. godinu, Agenciji za zaštitu životne sredine opredeljeno je 333 570 000 dinara, što je za 30 692 000 više u odnosu na Budžet za 2019. godinu, ali se složio sa tim da ta sredstva još uvek nisu dovoljna.

Nada Milojević, samostalni savetnik u Sektoru budžeta Ministarstva finansija, rekla je da se prilikom planiranja sredstava za 2020. godinu pošlo od rebalansa budžeta za 2019. godinu, pa da su sredstva namenjena za monitoring kvaliteta vazduha voda i sedimenta iznosila 115 miliona 408 hiljada dinara, dok je za iduću godinu predviđeno ipak više, 119 miliona 593 hiljada dinara.

Predsednik Odbora Maja Gojković predložila je da Odbor za zaštitu životne sredine, u skladu sa članom 173. stav 2. Poslovnika Narodne skupštine, predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2020. godinu, Razdeo 25 – Ministarstvo zaštite životne sredine.

Odbor je, sa 11 glasova za i jednim glasom protiv, prihvatio ovaj predlog.

Za izvestioca Odbora na sednici Odbora za finansije, republički budžet i kontrolu trošenja javnih sredstava određena je Snežana Bogosavljević Bošković, član Odbora.

Druga tačka dnevnog reda - **Razmatranje Dopisa Udruženja reciklera Srbije od 13. novembra 2019. godine**

Nikola Egić, predstavnik Udruženja reciklera Srbije, izrazio je zahvalnost predsedniku Odbora na pozivu da prisustvuje ovoj sednici. Naveo je da se Zakonom o budžetu iz 2017. prvi put na troškovnoj strani uvodi osnov plaćanja „Zeleni fond“, Zakonom o budžetu za 2017. godinu predviđen je iznos od 2,19 milijardi dinara za isplatu podsticajnih sredstava za 2016. godinu. Međutim, potraživanja operatera za 2016. godinu, prema zapisnicima Republičke inspekcije Ministarstva za zaštitu životne sredine iznosila su 3,14 milijardi dinara. Tu se pojavljuje manjak od 950 miliona dinara. Ista situacija se ponavlja i 2017. i 2018. godine. Istakao je da najveći problem predstavlja retroaktivno isplaćivanje za već tretirani otpad, zbog čega su recikleri, usled pomenutog manjka, prinuđeni da se zadužuju kod komercijalnih banaka kako bi obezbedili sredstva za redovno poslovanje. Istakao je da recikleri nove ugovore potpisuju krajem marta meseca, a da im se sredstva za već prerađeni otpad u prethodnoj godini isplaćuju u aprilu ili maju mesecu.

U diskusiji su učestvovali: Ivan Karić, Predrag Jelenković, Maja Gojković, Dragoje Pavlović, Nada Lazić, Snežana Bogosavljević Bošković i Nikola Egić.

Ivan Karić, državni sekretar Ministarstva zaštite životne sredine, naveo je da su sa problemom reciklera upoznati predsednik Vlade Ana Brnabić, predsednik Narodne Skupštine Maja Gojković, kao i predsednik Privredne komore Marko Čadež i da se najveći deo rešenja ovog problema odnosi na potrebna odobrenja koja su Ministarstvu životne sredine potrebna da bi se isplate izvršile. Istakao je da veruje da će brojni sastanci i dobra saradnja dovesti da konačnog rešenja ovog problema.

Postavljeno je pitanje čija su to odobrenja potrebna Ministarstvu za zaštitu životne sredine.

Predsednik Odbora Maja Gojković postavila je pitanje šta sprečava Ministarstvo životne sredine da uputi zahtev Ministarstvu finansija da se isplati deo duga Udruženju reciklera Srbije. Podsetila je da se Odbor ovim problemom bavio i na prethodnoj sednici, pa je očekivan nekakav pomak u rešavanju problema. Istakla je da se ovaj problem ne tiče samo vlasnika firmi koje se bave recikliranjem otpada, već da pogađa i sakupljače sekundarnih sirovina, koji se finansiraju iz pomenutih prihoda. Naglasila je da se zbog ovog recikleri finansiraju pomoću kredita koje su bili prinuđeni da podignu u bankama. Predložila je da Odbor uputi Ministarstvu zaštite životne sredine zaključak, kojim bi se zahtevalo ponovno upućivanje zahteva Ministarstvu finansija za isplatu duga Udruženjima reciklera Srbije.

Dragoje Pavlović, pomoćnik ministra, objasnio je da se ne radi o odobrenju u smislu u kom je spomenuto, već o primeni zakona. Dodao je da oba nadležna ministra, i Goran Trivan i Siniša Mali, od marta ove godine intenzivno rade na rešavanju problema reciklera i da će, ukoliko bilansne mogućnosti dozvole, zahtev za tekuću budžetsku rezervu za ovu namenu ponovo biti upućen Ministarstvu finansija. Prethodno je takav zahtev podnet 20. aprila 2019. godine. Rekao je da kada se radi o naplati naknada od zagađivača Agencija za privredne registre sarađuje sa Agencijom za zaštitu životne sredine, a da se oporezivanje vrši na osnovu automatskog popunjavanja poreske prijave zagađivača.

Iznet je podatak da naknada koja se ubira na ime taksi koje plaćaju zagađivači iznosi 11,5 milijardi dinara, a da celokupan budžet opredeljen Ministarstvu za zaštitu životne sredine iznosi 7,9 milijardi dinara. Istaknuto je da bi sav prihod od naknada trebalo da se vrati životnoj sredini. Ukazano je na veliki značaj reciklera, budući da bi se bez njihovog rada deponije nekontrolisano povećavale. Postavljeno je pitanje da li Ministarstvo zaštite životne sredine planira neku kampanju koja bi se odnosila na primarnu selekciju otpada u domaćinstvima, čime bi se znatno olakšao posao reciklera. Ukazano je da mnogo problema postoji zato što ne postoji Agencija za otpad, koja je ukinuta pre nekoliko godina.

U diskusiji je spomenuto da je da je 2012. godine ukinut Zeleni fond, jer je bio u minusu zbog brojnih projekata koji su stigli za naplatu, a za koje nije bilo sredstava. Ukazano je na to da su potraživanja reciklera u 2016. godini bila veća u odnosu na sredstva koja su im bila opredeljena, ali i da je država u tom periodu bila u procesu programa saradnje sa MMF-om, koji je podrazumevao štednju na nivou svih sektora. Izraženo je zadovoljstvo što je budžetom za narednu godinu predviđeno milijardu i trista miliona dinara više za potrebe reciklažne industrije.

U diskusiji je ukazano na to da, prilikom uvoza tehnike i guma, uvoznik prijavljuje Agenciji za zaštitu životne sredine šta je uvezao i da dostavlja svoj obračun kvartalno, dok Agenciji Uprava carina dostavlja informaciju o tome šta je uvezeno. Po završetku kalendarske godine, u naredna tri meseca, Agencija za zaštitu životne sredine dobija od Uprave carine kvartalni izveštaj šta je uvezeno, na osnovu onog šta su uvoznici prijavili. Tokom aprila meseca, Agencija dostavlja informaciju Ministarstvu za zaštitu životne sredine, koje konačno obračunava iznose koje uvoznici treba da izmire. Tek u maju mesecu, uvoznik koji je robu uvezao u januaru dobija rešenje na osnovu koga treba da izmiri svoju obavezu. Skrenuta je pažnja na to da problem predstavlja brzina izveštavanja i obračunavanja taksi. Kao primer dobre prakse, naveden je sistem koji se primenjuje u Hrvatskoj, gde se izveštavanje i obračunavanje vrši na mesečnom nivou, što je veoma efikasno. Istaknut je i značaj softvera za obračunavanje taksi, koji će znatno olakšati ovaj proces a koji bi trebalo da počne sa primenom početkom naredne godine. Softver povezuje podatke koje prikupljaju Agencija za zaštitu životne sredine, Uprava carine i Agencija za privredne registre, te na osnovu toga brže i efikasnije obračunava naknadu koju zagađivač treba da plati državi.

Predsednik Odbora Maja Gojković navela je da dugovanja Udruženju reciklera Srbije iznose za 2016. godinu 950 miliona dinara, za 2017. godinu 741 milion dinara, a za 2018. godinu 1,1 milijardu dinara.

Po završenoj diskusiji, na predlog predsednika Odbora Maje Gojković, Odbor je, sa 12 glasova za, jednoglasno, doneo sledeći zaknjučak:

„Obavezuje se Ministarstvo zaštite životne sredine da Ministarstvu finansija Vlade Republike Srbije podnese novi zahtev za odobrenje sredstava za isplatu duga operaterima za tretiranje otpada iz prethodnog perioda u cilju rešavanja isplate potraživanja iz prethodnih godina.“.

Sednica je završena u 12,30 časova.

SEKRETAR PREDSEDNIK

Milica Bašić Maja Gojković